ธีมหุ้นน่าเก็บเข้าพอร์ต
ถึงแม้ดัชนีตลาดหุ้นไทยจะปรับตัวหลุดระดับแนวรับที่ 1,750 จุดไปเมื่อต้นเดือนที่ผ่านมา แต่ดัชนีก็สามารถปรับตัวขึ้นมายืนเหนือระดับดังกล่าวได้อย่างรวดเร็วจากแรงซื้อกลับเข้าสู่ตลาดมากขึ้น หลังปัจจัยลบต่างๆ เริ่มบรรเทา พร้อมกับหันมาเบี่ยงเบนความสนใจไปในเรื่องผลประกอบการ และไม่เป็นกังวลต่อปัจจัยต่างประเทศแม้อาจส่งผลกระทบต่อ Fund flow ได้บ้างในช่วงนี้
22 เม.ย. 2561

เส้นทางนักลงทุน
ถึงแม้ดัชนีตลาดหุ้นไทยจะปรับตัวหลุดระดับแนวรับที่ 1,750 จุดไปเมื่อต้นเดือนที่ผ่านมา แต่ดัชนีก็สามารถปรับตัวขึ้นมายืนเหนือระดับดังกล่าวได้อย่างรวดเร็วจากแรงซื้อกลับเข้าสู่ตลาดมากขึ้น หลังปัจจัยลบต่างๆ เริ่มบรรเทา พร้อมกับหันมาเบี่ยงเบนความสนใจไปในเรื่องผลประกอบการ และไม่เป็นกังวลต่อปัจจัยต่างประเทศแม้อาจส่งผลกระทบต่อ Fund flow ได้บ้างในช่วงนี้
เนื่องจากคาดว่าตลาดหุ้นไทยจะถูกประคับประคองได้จากกลุ่มพลังงานเป็นสำคัญ ในทางกลับกัน ประเมินว่าปัจจัยภายในประเทศจะเป็นตัวชี้ชะตาทิศทางของดัชนีที่สำคัญในระยะสั้น เนื่องจากจะส่งผลต่อท่าทีของนักลงทุนในประเทศซึ่งมีบทบาทอย่างมากในช่วงหลัง หากไม่มีสิ่งแปลกใจใดๆ ที่มีนัยสำคัญคาดว่าแนวรับที่ 1,780 จุดจะเป็นแนวรับที่สำคัญต่อไป
ดังนั้นแนะนำนักลงทุนที่ได้สะสมหุ้นไปที่บริเวณดังกล่าวถือหุ้นต่อไป และรอดูพัฒนาการของปัจจัยในประเทศที่กำลังจะเกิดขึ้นในช่วง 1 เดือนข้างหน้านี้
นอกจากนี้การเตรียมความพร้อมของการลงทุน ช่วงรอดูพัฒนาการของปัจจัยในประเทศ โดยมีหุ้นแนะนำจากบล.ทรีนีตี้ โดยจัดมา 3 ธีมการลงทุนด้วยกัน ได้แก่
1) หุ้นในกลุ่ม Cyclical ที่ได้ประโยชน์จากการฟื้นตัวของเศรษฐกิจโลก อาทิ บริษัท ปตท. จำกัด (มหาชน) หรือ PTT, บริษัท บ้านปู จำกัด (มหาชน) หรือ BANPU, บริษัท พีทีที โกลบอล เคมิคอล จำกัด (มหาชน) หรือ PTTGC, บริษัท อินโดรามา เวนเจอร์ส จำกัด (มหาชน) หรือ IVL, บริษัท ปูนซิเมนต์ไทย จำกัด (มหาชน) หรือ SCC, บริษัท ไออาร์พีซี จำกัด (มหาชน) หรือ IRPC เนื่องจากคาดว่าราคาน้ำมันและสเปรดผลิตภัณฑ์ปิโตรเคมีจะยังคงทรงตัวอยู่ในระดับสูง รวมไปถึงผลประกอบการประจำไตรมาส 1 ปี 2561 ที่คาดว่าจะออกมาในเกณฑ์ดี
ส่วนด้านราคาเป้าหมายที่ราคาหุ้นสามารถปรับตัวขึ้นไปทดสอบตามนักวิเคราะห์คำนวณ อย่าง PTT ราคาเป้าหมาย 643 บาท, BANPU ราคาเป้าหมาย 27 บาท, PTTGC ราคาเป้าหมาย 110 บาท, IVL ราคาเป้าหมาย 70 บาท, SCC ราคาเป้าหมาย 530 บาท และ IRPC ราคาเป้าหมาย 8 บาท
2) หุ้นในกลุ่มท่องเที่ยวและพาณิชย์ ที่ได้ประโยชน์จากจำนวนนักท่องเที่ยวต่างชาติที่ยังคงขยายตัวแข็งแกร่ง อาทิ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT, บริษัท ซีพี ออลล์ จำกัด (มหาชน) หรือ CPALL
ส่วนด้านราคาเป้าหมายที่ราคาหุ้นสามารถปรับตัวขึ้นไปทดสอบตามนักวิเคราะห์คำนวณ อย่าง MINT ราคาเป้าหมาย 48 บาท, CPALL ราคาเป้าหมาย 101 บาท
3) หุ้นกลุ่มปันผลสูงที่เตรียมจะขึ้นเครื่องหมาย XD ในเดือนนี้ อาทิ บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO อัตราการจ่ายปันผลเป็นเงินสด 5 บาทต่อหุ้น โดยวันที่ไม่ได้รับสิทธิปันผล (XD) 27 เม.ย. 2561, บริษัท ควอลิตี้เฮ้าส์ จำกัด (มหาชน) หรือ QH อัตราการจ่ายปันผลเป็นเงินสด 0.13 บาทต่อหุ้น โดยวันที่ไม่ได้รับสิทธิปันผล (XD) 26 เม.ย. 2561
ส่วนด้านราคาเป้าหมายที่ราคาหุ้นสามารถปรับตัวขึ้นไปทดสอบตามนักวิเคราะห์คำนวณ อย่าง TISCO ราคาเป้าหมาย 100 บาท, QH ราคาเป้าหมาย 3.85 บาท
ทั้งนี้หุ้นที่นำเสนอถือว่าได้รับประโยชน์จากปัจจัยบวกของแต่ละด้านในช่วงปัจจุบัน!